નવી દિલ્હી- વિશ્વની સાત અજાયબીઓ પૈકી એક અને પ્રેમની નિશાની એવા તાજ મહેલમાં હવે બહારના નમાઝીઓ નમાજ અદા નહીં કરી શકે. આ અંગે ચુકાદો આપતા આજે સુપ્રીમ કોર્ટે જણાવ્યું કે, તાજ મહેલ વિશ્વની અજાયબી છે. અહીં નમાજ અદા કરી શકાશે નહીં. નમાઝ કોઈ અન્ય સ્થળ ઉપર પણ અદા કરી શકાય. જોકે સ્થાનિક નમાઝીઓ અહીં નમાજ અદા કરી શકશે. આપને જણાવી દઈએ કે, સ્થાનિક નમાઝીઓ દ્વારા એક અરજી દાખલ કરવામાં આવી હતી, જેમાં તેમણે માગણી કરી હતી કે, તેમની સાથે બહારના નમાઝીઓને પણ તાજ મહેલમાં નમાજ અદા કરવાની પરવાનગી આપવામાં આવે. ઉલ્લેખનીય છે કે, તાજ મહેલમાં દર શુક્રવારે જુમ્માની નમાજ અદા કરવામાં આવે છે. જેને લઈને કેટલાક વિભાગો દ્વારા ઘણી વખત વિરોધ પણ વ્યક્ત કરવામાં આવ્યો છે.